Сүлейменовтің тілі неге қышыды?
"Сүлейменовтің тілі неге қышыды?" | "https://abai.kz/post/52979"
TITLE: Сүлейменовтің тілі неге қышыды?
URL: https://abai.kz/post/52979
META: "Сүлейменовтің тілі неге қышыды?" | "https://abai.kz/post/52979"
DATE: 16.05.2017
AUTHOR(s): Шәріпхан Қайсар
TOTAL WORDS: 247
TEXT: Сырттан қарыз алуға дәндеген Үкіметіміз бүгін берешегіміздің қаншаға жеткенін тағы бір мәрте есімізге салды. ҚР Ұлттық экономика министрі Тимур Сүлейменов Үкімет отырысында Қазақстанның қарызын жіпке тізді. Министрдің айтуына қарағанда, мемлекеттің мойнындағы берешек 12,3 триллион теңгеге жеткен. Бұл жалпы ішкі өнімнің 24,6 пайызына тең деген сөз. Қазақтың тілін мандытып білмейтін министр мырза 12,3 триллион деген сомадан дым қорықпайтынын, дабыл қағудың қажеті жоқтығын, бұл жағдайды басқаруға қабілетті екенін айтып ақталған. Жалпы, біздің елде доллар бағамы өсерден бірер күн бұрын "доллар тұрақты болады" деген сыңайда ресми мәлімдеме жасалушы еді. Сүлейменовтің кенет сыртқы қарызды сөз ете қалуының астарында не жатыр. "12,3 триллионның үстіне тағы жамау жамалады" деген белгі емес пе бұл? Елбасы Қытайда іс-сапарда жүр. Осы жолы көршіден тағы қарыз алып қайтса, былтырғыдай жер дауы қайтадан басталып кетпей ме? Қытай бізге қарыз берсе, оның өтеуі оңай болмасы анық. Сүлейменов сондай-ақ, мемлекет басшысының жолдауда айтқан макроэкономикалық тұрақтылықты сақтау тапсырмасының орындалып жатқанын да айтып өтті. "Әлемдік тауар және қаржы нарығында сақталып отырған тұрақсыздық біздің жасаған болжамымызды шектеуге итермелеп отыр. Жылдың басындағы 4 айда экономикада тіркелген өсім одан ары қарай да жалғаса береді деп айтуға болмайды. Ол үшін мемлекеттік аппараттың белсенді жұмыс істеуі керек", – деді министр. Бұл да есі бар жанды ойға қалдыратын сөз. "Төрт айдағы экономикалық өсім жалғаспайды" деудің астарында "тағы қарыз алудан басқа амалымыз жоқ" деген ойдың жатпағанына кім кепіл? Әншейінде жақ ашпас ҚР Ұлттық экономика министрі Тимур Сүлейменовтің тілі неге қыши қалды? Кеше Қорғас кеден бекетінің акцияларын сатып жіберіп едік, бүгін, яки ертең немізді көршілерге берер екенбіз? Шәріпхан Қайсар Abai.kz
